思歸引
作者：陸游
朝代：宋

paragraphs: 善泅不如穩乘舟，善騎不如謹持轡。
妙於服食不如寡欲，工於揣摩不如省事。
在天有命誰得逃，在我無求直差易。
散人家風脫糾纏，烟蓑雨笠全其天。
蒓絲老盡歸不得，但坐長饑須俸錢。
此身不堪阿堵役，寜待秋風始投檄。
山林聊復取熊掌，仕宦真當棄雞肋。
錦城小憩不淹遲，即是輕舠下硤時。
那用更爲麟閣夢，從今正有鹿門期。